Elke dag 'n dag van beslissing - www.bybelkennis.co.za
Elke dag 'n dag van beslissing
The heart has its reasons that reason knows nothing of. -Blaise Pascal, filosoof en wiskundige (1623-1662)
Vir diegene wat daarop aanspraak maak dat hulle God se kinders is, is elke dag 'n dag van beslissing. Ons toewyding aan die Here moet elke dag hernu word. Die seëninge wat verband hou met die nuwe verbond kan nie sommer net aanvaar word nie; dit is nie outomatiese regte nie.
Die verbond wat Jesus Christus gevestig het, gaan oor 'n spesiale verhouding wat 'n voortdurende belegging van energie en toewyding vereis. Die opsies beskikbaar vir die Israeliete – seën en straf – is ook vir ons beskikbaar. Alles hang egter af van ons toewyding aan Christus wat deur gehoorsaamheid gekenmerk word.
Jesus maak dit duidelik met die beeld van die ware wingerdstok (Johannes 15). Iemand wat nie in God bly nie, word weggegooi, want hulle dra nie vrugte nie – hulle voer nie die Here se opdragte uit nie (15:10). Dié wat egter in die Here bly ondervind sy seën en dra baie vrugte. Dan volg seën: Vra dan net wat julle wil hê, en julle sal dit kry (15:7). Ons gehoorsaamheid verheerlik die Vader (15:8).